На основу чл. 52. и 25. Закона о јавним предузећима („Службени гласник РС“, бр. 15/16, 88/19-исправка и 62/23 - други закон),члана 32 став 1 тачка 9) Закона о локалној самоуправи („Службни гласник РС ) члана 37. став 1. тачка 10а) Статута Града Ниша („Службени лист Града Ниша“, бр. 88/08, 143/16 и 18/19), члана 17. и 24. Одлуке о оснивању Јавног комуналног предузећа „Медиана“ Ниш („Службени лист Града Ниша“, број 143/2016 - пречишћени текст, 3/2017 и 18/2018),

Скупштина Града Ниша, на седници од \_\_.\_\_.2024. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА „МЕДИАНА" - НИШ**

**1.** **Ирена Стаменковић**, дипломиранa машинскa инжењерка, именује се за вршиоца дужности директора Јавног комуналног предузећа „Медиана“ - Ниш, најдуже до годину дана.

**2.** Вршилац дужности директора Јавног комуналног предузећа „Медиана“ - Ниш има сва права, обавезе и овлашћења која има директор овог предузећа.

**3.** Ово решење објавити у „Службеном гласнику Републике Србије“ и „Службеном листу Града Ниша“, као и на званичној интернет презентацији Града Ниша [www.ni.rs](http://www.ni.rs) .

**О б р а з л о ж е њ е**

Чланом 52. Закона о јавним предузећима („Службени гласник РС“, бр. 15/16, 88/19 и 62/23 - други закон) и чланом 24. Одлуке о оснивању Јавног комуналног предузећа "Медиана" Ниш („Службени лист Града Ниша“, бр. 143/2016 - пречишћени текст, 3/2017-исправка и 18/2018) прописано је, између осталог, да се вршилац дужности директора јавног предузећа може именовати до именовања директора јавног предузећа по спроведеном конкурсу на период који не може бити дужи од једне године. Вршилац дужности директора мора испуњавати услове за именовање директора јавног предузећа прописане законом. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 17. Одлуке о оснивању Јавног комуналног предузећа "Медиана" Ниш, прописани су услови које лице мора да испуњава да би било именовано за директора предузећа и то:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2);

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Одребама члана 32. став 1. тачка 9), а у вези са чланом 66. став 3. Закона о локалној самоуправи („Службени гласник РС“, број 129/2007, 83/2014 - други закон, 101/2016 - други закон, 47/2018, 81/2020 - Одлука УС РС и 111/2021 - други закон) и чланом 37. став 1. тачка 10а) Статута Града Ниша („Службени лист Града Ниша“, бр. 88/08, 143/16 и 18/19) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град, које се одредбе аналогно примењују и на именовање вршиоца дужности директора јавних комуналних предузећа.

Имајући у виду да је досадашњем вршиоцу дужности директора Ивану Михајловићу Скупштина града Ниша на седници одржаној 13. августа 2024. године констатован престанак функције вршиоца дужности директора Јавног комуналног предузећа „Медиана“ Ниш, по основу закона, у циљу обезбеђивања услова за несметано функционисање јавног комуналног предузећа, Градско веће Града Ниша, у складу са законским овлашћењима, предложило је Ирену Стаменковић, за вршиоца дужности директора Јавног комуналног предузећа „Медиана“ Ниш, која испуњава прописане услове за вршиоца дужности директора предузећа.

Ирена Стаменковић, завршила је Основну школу „21. мај“ и Гимназију „Бора Станковић“ у Нишу. На Машинском факултету Универзитета у Нишу дипломирала је децембра 1987. године. У периоду од 1988. до 2007. године, радила је у „МИН Инжењеринг“ Ниш, и то у периоду од 1988. до 2000. године на пословима самосталног пројектанта термоенергетских апарата и опреме, а од 2000. до 2007. године на пословима шефа Одељења за пројектовање термоенергетских апарата и опреме. Од 2007. године запослена у ЈКП „Медиана“ Ниш, на пословима самосталног референта припреме 2007. године, инжењера развоја у периоду од 2007. до 2008. године, организатора техничког сектора у периоду од 2008. до 2009. године, Извршног директора за техничке послове у периоду од 2010. до 2013. године, директора сектора техничког одржавања у периоду од 2013. до 2014. године, извршног директора за техничке послове у периоду од 2014. до 2019. године, руководиоца РЈ „Димничар“ у периоду од 2019. до 2021. године. Од 2021. године налази се на месту помоћника директора за техничке и оперативне послове. У периоду од 1981. до 1987. године била је сарадник – демонстратор за физику и погонске материјале на Машинском факултету Универзитета у Нишу. Говори енглески језик. Поседује сертификат за корпоративно управљање.

На основу наведеног, а имајући у виду да Ирена Стаменковић, дипломирана машинска инжењерка, испуњава услове за именовање вршиоца дужности директора Јавног комуналног предузећа „Медиана“ – Ниш, прописане законом, оснивачким актом и Статутом предузећа, Скупштина Града Ниша донела је решење .

**ПОУКА О ПРАВНОМ ЛЕКУ:** Против овог решења може се поднети тужба Управном суду у Нишу у року од 30 дана од дана пријема овог решења.

Број:

У Нишу, 2024. године

**СКУПШТИНА ГРАДА НИША**

**Председник**

**Проф. др Игор Новаковић**